khistorydata/jeongjo-sjw-relations huggingface dataset:
정조 22년
戊午七月二十八日辰時上御誠正閣諸承旨持公事入侍時行左承旨姜彝正右承旨李肇源左副承旨蔡弘遠右副承旨兪漢寧同副承旨李祉永假注書李弘謙記注官金景煥承膺祚檢校待敎李存秀杞寧君兪漢章以次進伏訖弘遠讀奏平安兵使李儒慶狀啓阿耳僉使李彦晉到防事漢寧讀奏咸鏡監司李集斗啓本罪人非邊伊鍾城府到配事上命分書判付訖命漢章進前漢章進奏職姓名上曰年爲幾何而爲忠穆之幾代孫乎漢章曰年爲七十七而故相臣兪泓之七代孫矣上曰初仕何年而曾經何倅加資與封君則亦於何年爲之乎漢章曰先朝辛卯以承傳與平壤伯趙浚之孫懋同爲擬入於肇慶廟參奉之望獲蒙竝下天點之恩而其後經平澤縣監當宁朝甲寅以年七十加資而又蒙承傳爲五衛將旋叨封君之典矣上曰以無敦寧之故而尙不爲同敦寧乎漢章曰然矣上敎漢寧曰承旨亦爲忠穆之孫而與漢章幾寸乎漢寧曰忠穆卽臣之七代從祖而與漢章爲十八寸矣上曰忠穆之子孫今有幾家乎漢寧曰故參判彦國卽其孫而新及第應煥又其彦國之曾孫矣上敎漢章曰見住何鄕而同居一村者同派幾人乎漢章曰臣居在廣州府鄕校洞而一家三十餘戶同居一鄕矣上曰忠穆祠版在於誰家而祠屋能蔽風雨乎漢章曰在於臣家而藏版於三間瓦屋屋已弊圮矣上曰當令守臣出財力修葺之矣仍敎肇源曰以忠穆祠屋重葺之意措語下諭于廣留而杞寧君下去時鋪馬糧資量宜造給之意亦言及于畿伯也命漢章先退命書榻敎曰昨見錦伯狀本韓山郡守趙鎭完使之下送矣今聞奉朝賀夫人年過七耋且方有病該曹以此草記云旣聞之後豈可强令下送該郡卽本道被災最甚處亦不可往來曠官今政特付京職其代各別擇差當日辭朝給馬下送又命書榻敎曰不謹之罪罷削不但猶輕任其偃便適足爲長其怠慢之習拿處兩文臣曺錫中洪奭周傳旨姑爲勿施卽令堂后付籤削其名於實注書之案若此則堂后已行可謂皮不存以此分付命退承史以此退出
정조 22년
戊午七月二十八日辰時上御重熙堂右副承旨入侍時右副承旨兪漢寧假注書李弘謙記注官金景煥承膺祚以次進伏訖上曰右承旨入侍賤臣承命出傳右承旨李肇源進伏命書傳敎曰國朝二十二功臣開國功臣之次卽光國功臣也昔在先朝辛卯始建肇慶廟差出齋郞而開國功臣平壤府院君文忠公趙浚之孫懋光國功臣杞城府院君忠穆公兪泓之孫漢章入於第二第三望而竝下特點於一望兩人聖意可以仰認今日見杞城嫡長孫杞寧問其踐歷已經蔭倅問其藏版僅庇風雨感舊除官召見前席徒令還鄕而已則近八十老人可謂何所見而去豈爲是哉光國之勳比揚武益有所重曾經履歷亦無彼此則錦恩君之爲有司旣因特敎杞寧君獨不可爲之乎一窠適有未差之代杞寧君兪漢章忠勳府有司堂上差下一以尊勳名一以遵聖志命退承史以次退出
정조 22년
戊午七月二十八日申時上御便殿傳諭史官入侍時右承旨李肇源假注書洪奭周記注官金景煥承膺祚前假注書李允謙以次進伏訖上敎允謙曰沿路所見農形何如允謙曰臣於下去時由果川振威稷山天安公州作行到連山傳諭于大臣後還由恩津石城定山溫陽牙山平澤振威作路矣果川振威所見猶勝於湖中諸邑公州亦或有善成處而天稷諸邑已判大無民情遑汲皆以爲甚於甲寅云矣上曰數日日氣甚好來時所見或勝於去時耶允謙曰田穀及早移諸處顯有勝意矣上曰晩移者亦或有可食之望耶允謙曰聞諸民言則決難食實而守令則或云晩移之食實與否亦在此後日氣之如何矣上曰連山何如允謙曰不如公州而亦或有路傍之善成者矣上曰民情果騷然乎允謙曰臣所到處民人輩十百爲群擁路呼訴故臣諭以且爲奠接則自有道臣守令可以措置云民人輩又以爲今雖未及秋成而農形則已無餘望云五里十里絡續不絶至於馬不得前矣上曰其所呼訴者何事也允謙曰還穀身布若或督捧則決無奠接之望蓋欲希覬停減之惠矣上曰代播處果無徵稅之慮耶允謙曰各處掛榜申諭以勿爲徵稅而到今代播諸處比他善成皆可食實民亦知朝家德澤矣上曰當初則民多不願云矣肇源曰民不知久遠之利而只以目下擾民爲難便之端此所謂可與樂成不可與慮始也上曰木花則何如允謙曰初則大登終多枯損而免歉則優如矣上曰湖西頗以盜賊有浮言云果何如耶允謙曰民或騷動而都是浮言初無此事矣上曰爾果與道臣相見而道臣之言云何允謙曰臣果入見道伯詳傳下敎而道臣以爲當初下來時猶不料其若是慘歉矣間因半月之旱加以數月東風更無餘地已判大無不知所以措手矣目今救急惟在於四五萬包之移轉但海西之外無可請得而海西則曾經道伯諳其穀米之麤劣難用且輸運之際易致後時若於海西勅需錢關西貿蔘價松營放債條三樣中貸得六萬兩錢運致京中而就本道上納條中取用發賣限明秋還報則無轉輸之勞而有拯濟之益及今穀價未踊之時預先措置然後可無後時之歎而廟堂不無持難之意以此爲悶云矣上曰爾出見都承旨以此意言及而使之傳于兵判往復大臣議定仍往大臣許詳傳此意而錦伯之言旣如此則海西穀物不必移來斯速書問于錦伯詳探便否後勿爲移粟之意亦爲早報海伯爾則仍見惠堂詳言其委折也允謙承命出上曰兪漢章事可謂壯矣肇源曰勳府有司之特除可謂曠典而榮耀之至行路聳瞻矣上曰其相貌甚好矣先朝之點下開國光國兩功臣子孫於肇慶廟參奉望者萬萬卓越矣肇源曰誠然矣上曰神皇之恩當何以報乎東援之外夬雪國誣脫夷狄禽獸而爲冠冕玉佩者孰非神宗皇帝之深恩厚德乎仍命退承史以次退出
정조 22년
行都承旨李晩秀坐行左承旨姜彝正坐直右承旨李肇源坐左副承旨蔡弘遠坐右副承旨兪漢寧坐直同副承旨李祉永坐注書柳台佐在外一員未差假注書洪奭周仕李弘謙仕直事變假注書黃萬齡仕
정조 22년
藥房提調鄭昌順副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
蔡弘遠以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
傳于李晩秀曰禮房承旨馳詣宗廟景慕宮奉審摘奸以來
정조 22년
以注書尹命烈牌不進罷職傳旨傳于李肇源曰以文職若此則此後三司又將何爲雖出肅老矣不堪記注之任自有區處之道傳旨勿施嚴飭
정조 22년
以注書尹命烈肅拜單子傳于李肇源曰付司果
정조 22년
兵曹口傳政事副司正洪奭周
정조 22년
有政吏批行判書金文淳參判李敬一進參議任希存牌不進右承旨李肇源進以沈興永爲執義柳畊爲司諫趙台榮爲持平任長源爲獻納李垿爲正言李魯春爲修撰
정조 22년
蔡弘遠以兵曹言啓曰因本曹草記批旨宣傳官李馨秀柳相奎鄭宅休喬桐府充軍待城門開謹以傳敎內辭意具罪目出付畿營定驛子押送配所其餘宣傳官等一竝放送之意敢啓傳曰知道
정조 22년
蔡弘遠以兵批言啓曰宣傳官李馨秀充軍代加設宣傳官李甲會柳相穆外任代加設宣傳官任聖皐鄭宅休充軍代加設宣傳官李勉植柳相奎充軍代加設宣傳官尹敏東武臣兼宣傳官金春衡改差代加設武臣兼宣傳官李景喆竝陞實之意敢啓傳曰知道
정조 22년
蔡弘遠以兵曹言啓曰頃因本曹草記批旨內知道不誦而曰能所爲可駭而姑從三令之意嚴處分揀更試柳葉箭十巡未滿四矢者可謂文質無當卽其地嚴棍降定本曹敎鍊官後試射時更試十巡矢準十矢次次還任可也事命下矣降定本曹敎鍊官趙文錫今日堂下武臣朔試射時柳葉箭十巡更爲試取十三矢入格依初下敎宣傳官還任之意敢啓傳曰知道
정조 22년
兪漢寧以兵批言啓曰宣傳官李蓍明遷轉代加設宣傳官金魯巖陞實之意敢啓傳曰知道
정조 22년
兵批判書李時秀進參判柳誼參議李翼晉病參知李尙度入直左副承旨蔡弘遠進以成東一爲五衛將李濟英爲訓鍊主簿鄭亮元爲武兼宣傳官四單李甲會任聖皐李勉植尹敏東陞實事承傳武兼李景喆陞實事承傳宣傳官趙文錫還任事承傳護軍徐龍輔副司果尹命烈洪述祖以上竝單付宣傳官金魯巖陞實事承傳
정조 22년
傳于李肇源曰今日政新除授玉堂及臺諫牌招使之謝恩備員導駕
정조 22년
以修撰李魯春司諫崔烜正言李垿持平趙台榮牌不進罷職傳旨傳于兪漢寧曰其中有情病人與在外人許遞差代
정조 22년
吏批再政以曺允遂爲執義柳雲羽爲司諫朴孝成爲持平申若樞爲正言洪樂游爲修撰
정조 22년
以忠淸監司李泰永狀啓進上松茸及早紅柿子限內不得封進惶恐待罪事傳于李肇源曰勿寺罪事回諭
정조 22년
以慶尙監司李義綱狀啓因假都事慶山縣令金仁柱更觀該邑得雨後農形令該府拿來嚴問事傳敎本縣雨澤農形馳啓事傳于兪漢寧曰待明年麥秋捧傳旨
정조 22년
以司諫柳雲羽牌不進罷職傳旨傳于兪漢寧曰違牌及差祭人許遞前望單子入之
정조 22년
蔡弘遠以都摠府言啓曰副摠管鄭觀采以禁衛營中軍軍兵等中日試放事南別營晝仕出去之意敢啓傳曰知道
정조 22년
李肇源以禮曹言啓曰報謝祭稍待凉生事命下矣卽令日官李廷馥推擇則來八月初六日爲吉云而三角山木覓山漢江則節祭以初六日定行矣謹依甲寅八月初四日社稷秋享大祭兼行祈雨報謝之例節祭兼行祝文中措辭添入龍山江楮子島同日一體設行事知委何如傳曰如是兼行甚爲便當依此爲之獻官仍用祝文內閣撰進可也
정조 22년
李肇源以奉常寺都提調提調意啓曰東耤親耕田所種皮稷打作則所出爲七石六斗之意敢啓傳曰知道
정조 22년
蔡弘遠以兵曹言啓曰今日各廳堂下武臣朔試射時訓鍊院僉正高漢祿主簿李箕明俱未滿四中依定式各決棍十度宣傳官金宅基柳葉箭三中雖未滿四中曾有朔試射矢數勿看之命依下敎分揀身病及呈辭受由人等退試次姑爲懸頉以入之意敢啓傳曰知道
정조 22년
禁府啓目粘連向前洪龍健亦雖無鹿島交付之狀旣聞稅船致敗之報則固宜悉心竝力期於鉤拯而形止莫尋事近稽忽論報張皇跡涉推諉道査曹啓旣有所論列則今不可以囚供之自明有所寬怒以此照律何如啓依允
정조 22년
兪漢寧以御營廳言啓曰本廳諸將官射講單子判付內卿之監試可謂奉法矣卿之勤勵若此將官之多數多中卿之檢飭之效也十矢以上將官各弓一張十五矢以上各弓矢一部特給後草記其中三十矢一人騎士將陞差待闕陞實以勵懶惰之諸營事命下矣依傳敎十矢以上騎士將具絎孫克福哨官金楗李東維金禹鼎金星皓方處行李重愼尹炯東高玉衡姜碩璜鄭必新成樂鎭等十三員各弓一張十五矢以上把摠朴祥煥哨官鄭弘哲吳敬常劉彦臣車啓完金億趙光德殷遇亨鄭臣弼邊在華李守麟金壽溫金泰協等十三員各弓矢一部特給三十矢哨官李光顯騎士將陞差待闕陞實之意敢啓傳曰知道
정조 22년
禁府啓目長興前府使洪龍健矣本府議啓內雖無鹿島交付之狀旣聞稅船致敗之報則固宜悉心竝力期於鉤拯而形止莫尋事近稽忽論報張皇跡涉推諉道査曹啓旣有所論列則今不可以囚供之自明有所寬恕以此照律罪杖八十收贖奪告身三等私罪啓奉敎依允
정조 22년
知事鄭昌順疏曰伏以臣在朝則旣是告退之身在世則便同已死之人譬如傷弓之鳥尙餘悸於曲木垂斃之駑更不戀於棧豆杜門跧伏縷息僅延重入脩門復近香案此豈臣夢想之所到惟我聖上旣施拯濟之恩又齒收錄之列前後衛班之特點今此保護之重任恩出常格感極再造銘之心肺報以頂踵臣自數年以來此後至死之年皆聖上所賜也以殿下所賜之餘年供殿下所使之職任糜粉猶甘趨走何論而今臣之疏籲筵懇干冒崇嚴不得請則不知止者亦必有甚不得已者存焉昔賢求去至欲以人言去以疾病去以罪責去其言至切其情甚懇千秋之下令人於悒噫人言雖酷昭晳則可伸疾病雖篤不死則必瘳罪責雖重改新則宜恕至若年至之限膂力之愆老不可復壯衰不可復旺故凡人稟賦之受或有差殊之分而聖人垂訓斟酌其中七十致仕著爲禮防念臣犬馬之齒已過懸車之年百骸俱弛五官不任贅疣如寄嗚呼不已今臣一具殘骸受之父母經歷多少憂畏曲費聖恩生活到老全歸乞之君上竊想天地之仁亦必有惻然而垂憐者矣伏乞聖明念簪履之舊推帷蓋之仁矜臣將死之哀鳴察臣由中之至懇將臣內局之任先許鐫改削臣朝籍之名永賜黜退臣當牖下感戴泉下隕結臣無任云云答曰省疏具悉卿之筋力不愆勿辭行公
정조 22년
行大司諫韓用龜應敎韓用鐸副應敎李翊模掌令朴崙壽校理韓致應嚴耆副校理朴吉源沈奎魯修撰洪秀晩副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪俾王章伸而亂本拔焉措辭見上答三司曰不允末端事付丙矣
정조 22년
行大司諫韓用龜掌令朴崙壽啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
行大司諫韓用龜啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金𨃽亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午七月二十九日辰時上御便殿左副承旨入侍時左副承旨蔡弘遠假注書李弘謙記注官金景煥承膺祚以次進伏訖上命書傳敎曰近日朝前則連有雨意霧氣欲待數日晴意當行秋展謁而景慕宮秋享又欲親行則展謁當與齋日相値今番則宮享勢將替攝享前一日親省牲器臨時待下敎事分付該曹秋享取稟攝儀書頒事該房知悉又命書傳敎曰秋展謁從近當爲之路由敦化門還宮由弘化門宮謁時由梨峴館峴以此分付隨駕軍則訓將受由禁將代領兼察隨駕事牌招聽傳敎都領訓局步軍八哨禁衛鄕軍三哨馬兵三哨爲先後廂御營廳留陣其外留營留陣竝置之禁軍三番隨駕命書榻敎曰導駕不可不備員兩司及玉堂在外及未肅拜人員竝許遞政官牌招開政命退承史以次退出
정조 22년
行都承旨李晩秀坐行左承旨姜彛正坐右承旨李肇源坐左副承旨蔡弘遠坐直右副承旨兪漢寧坐直同副承旨李祉永坐注書柳台佐在外一員未差假注書洪奭周仕李弘謙仕直事變假注書黃萬齡仕
정조 22년
李晩秀啓曰文臣製述以何日爲之乎敢稟當於秋到記製述時同爲試取矣
정조 22년
李晩秀啓曰專經文武臣殿講涼生後更稟事命下矣以何日爲之乎敢稟傳曰秋到記殿講日待令
정조 22년
李晩秀啓曰漢學文臣殿講生涼後更稟事命下矣以何日爲之乎敢稟傳曰來月更稟
정조 22년
李晩秀啓曰吏文製述以何日爲之乎敢稟傳曰來月更稟
정조 22년
蔡弘遠啓曰來初五日朝參日次而景慕宮秋享大祭齋戒相値頉稟之意敢啓傳曰知道
정조 22년
傳于李晩秀曰禮房承旨入侍
정조 22년
李肇源啓曰吏曹郞廳來言臺諫有闕政事取稟傳曰嶺南殿最入來開折坐起爲之政事仍於當日爲之
정조 22년
李晩秀以禮曹言啓曰太廟秋展謁取稟草記傳曰近因憫旱且待生涼尙未行禮以來初各日擇吉可也事命下矣展謁吉日令日官池景喆推擇則來八月初一日初二日初三日初九日俱吉云以何日定行乎敢稟傳曰初三日以後至旬前連値文宣王釋奠祭南壇祭享山川節祭社壇秋享大祭矣惟再明爲便好秋展謁當行於初三日以此知悉可也
정조 22년
李肇源以吏批言啓曰卽接通禮院牒報則以爲今八月初三日宗廟景慕宮秋展謁擧動時左右通禮不可不備員而左通禮高宅謙時在全羅道昌平地卽爲變通以爲備員擧行之地云左通禮高宅謙改差今日政備擬以入之意敢啓傳曰知道
정조 22년
以吏曹參議任希存牌不進罷職傳旨傳于兪漢寧曰只推
정조 22년
有政吏批行判書金文淳進參判李敬一進參議任希存牌不進右承旨李肇源進以韓用鐸爲執義柳畊爲司諫鄭㝡成爲掌令尹序東爲左通禮沈普永爲吏曹正郞洪宅柱爲幽谷察訪
정조 22년
兵批判書李時秀參判柳誼參議李翼晉病參知李尙度入直進左副承旨蔡弘遠進副護軍李東憲李光顯副司直尹序東崔烜柳雲羽李貞運沈興永曺允遂李敬心趙台榮副司果李海淸李垿徐有聞李魯春副司正李蓍明以上竝單付
정조 22년
李肇源以吏批言啓曰今日政廳考見慶尙道褒貶啓本則咸安郡守金守淵以何必沽譽宜加懋實爲目龍宮縣監金獻祚以農報奚忽爲目幽谷察訪朴鼎元以葺廨招謗爲目則俱宜置下考而置諸中考醴泉郡守洪益烈以勉在綜密爲目知禮縣監蘇洙中以少加嚴束爲目義興縣監李鎭熙以若勉剛克厥政益善爲目則俱宜置中考而置諸上考殊無嚴明殿最之意該道道臣推考警責咸安郡守金守淵龍宮縣監金獻祚幽谷察訪朴鼎元竝罷黜醴泉郡守洪益烈知禮縣監蘇洙中義興縣監李鎭熙竝中考施行何如傳曰允此時嶺南苟非大不治不可遞易當責來效咸安龍宮兩倅以推考捧傳旨秋序向深民事轉緊三南守令限麥秋切勿給由曠官若有情理甚切不得不給暇者無敢不報該曹又或違忽道伯草記重勘可也
정조 22년
李肇源以吏批言啓曰泗川縣監權思浩以三年窠守令兩次居中其不治可知依例罷黜何如傳曰爲先推考更觀來頭漕錢區處狀聞事分付可也
정조 22년
李晩秀以禮曹言啓曰卽接掌樂院所報則今八月初六日行文廟祭享與南壇祭享日子相値而文廟則只有樂器風物本無冠服故例以諸山件取用而今此南壇文廟祭享竝行之時樂工所着冠服無推移之路依前例社稷所在冠服取用事報來矣在前如此之時多有取用之例今亦依所報施行之意分付何如傳曰允
정조 22년
蔡弘遠以備邊司言啓曰頃因湖南暗行御史金履永書啓別單金堤等三邑弊瘼諸條覆奏行會矣卽見全羅監司李得臣狀啓則逐條論列仍請令廟堂稟旨分付矣其一金堤邸一役價以還穀那移給代事也該郡邸人役價例以戶役米上下而昨年則以其歉荒之故收捧無路戶米則限今秋停退役價則還米應分條中一百石貸下而還米戶米輕重各異無難貸下誠極痛惡還米一百石當該邸吏處刻期徵捧使之充上云矣所謂貸下還米當該邸人處旣云刻期徵捧今無可論而大抵役價之那移還穀近成痼弊至於本道則不但邸人役價而已營主人役價又是切痼之弊此弊不革則穀簿無以釐正因此現發之會痛飭列邑一變謬習仍令隨現論勘俾無從他摘發之弊其一金堤官需衙祿之偏徵回浦一面事也回浦等六面距海倉程途爲五六十里稅民往來經宿浮費不些故從前以來東面稅民預納需米於邑倉後移施稅米於海倉矣至於昨年東六面民人之來納需米者或爲五六石或爲一二十石而回浦一面以稍實之致所納爲五十二石衙祿六十六結例爲分排於東北十一面故回浦一面所劃亦爲十結而無論官需之衙祿皆從附近依願收捧矣及其大同停退之後官需衙祿則不得入於停退故回浦等東北面民人之先納官需衙祿者不無稱冤之端一邑民通同之役宜於分排於境內各面而每年恒定於回浦等東北面者驟看外面似或不均海倉邑倉遠近懸殊從願收捧已成邑規此實民邑便宜之政依前仍置云矣官需衙祿之恒定於回浦等面本出於從民願順民情則反爲稱冤於大同停退之後者蓋見一時僥倖之利不思每年便近之致道啓仍前之請實合事情依所請施行其一金堤雇馬廳賣畓田該吏偸食吏逋官用取之還穀每戶以還上例加徵事也從前雇馬畓一年所出足當一年所用放賣元畓該吏偸食始自乙卯分徵民戶逐年增加當該各年色吏等從重勘處偸弄錢穀另加査徵充上該廳應下不足條量宜磨鍊俾無濫徵之弊外此列邑之民庫弊源結役不均爛加商確多般講究今方次第釐正待各邑停當更爲往復廟堂云矣雇馬元畓道啓中旣云一年所出足當一年所用云爾則所當還退元畓以入當出而該吏輩偸弄錢穀但稱査微不言其元畓還退雖未知委折之如何而若論便民之政恐莫如收拾此畓又何不足條之磨鍊斂民乎且賣畓時守令無異於擅賣官田決不可以年久置之而無所論斷該道臣推考使之指名現告令該府拿門照法嚴繩至於民庫結役之弊今方次第釐正云而係是道內大政不善變通則反不如不變通之爲愈無悠泛無粗率待其畢停當卽爲報來之意竝爲分付其一金堤吏逋移錄社倉分俵於各人名下懸錄停退事也昨年社倉色吏金處崗以其所逋各穀三百餘石假作虛名列錄還案以作停退而此是元停退外從中權停者無論元停權停還案停退所重何如而倉吏則假名列錄邑倅則矇不覺察揆以法意萬萬寒心該吏所逋嚴刑準捧後依律勘處其餘各邑別關査問姑無現發云矣倉色輩假名停退之弊南來傳聞不一而足姑不必自廟堂指言某邑而道啓中其餘各邑姑無現發云者似未免曲爲之地見今秋成不遠穀簿釐正之在於翌秋之意前已仰陳於繡啓覆奏之時道臣想亦見知第觀來頭考察勤慢其一古阜吏逋分徵民間事也下吏之所逋還穀多至三千餘石而前倅加下錢五千餘兩準數推尋以此收殺餘數猶爲夥然故或求乞於族屬或稱貸於親知者錢爲三百八兩租爲十八石一吏之三千石負逋已極驚駭而無論求乞與稱貸貽害村民尤極痛惡如法處斷而逋穀旣盡收殺該吏亦已身死云故斯速準捧無敢虛留之意嚴飭該郡云矣古阜吏逋之弊已爲一道之所共知若不及今痛加矯革將爲難醫之民瘼不可但以斯速準捧無敢虛留等語論列而止而已待其畢收殺使之報本司其一古阜雜役米及稅米濫捧事也一斛所入爲十五斗而官斗村斗各自不同以村斗計之則一斛容入或爲十六斗或爲十七斗故每於捧稅之時民人輩不無辭說如無濫捧之弊則豈有稱冤之端乎當該吏鄕各別嚴懲俾不得更爲售奸云矣官斛若無違於較正之斛而特以村斗之差小一斛加入爲一二斗則罪不在於官斛而若有違於較正之斛致此加入則豈可但飭濫捧而不思較正端本之道乎道啓論列殊欠別白以此意更爲嚴飭其一沃溝群山倉負石事也漕倉負石價出於所屬各邑民結之中在前則本官取用其米使役其民故以陸民不能慣水不得已倍價雇人爲弊不些矣庚戌九月因大臣筵奏負石價米付之漕倉以倉底慣水之人給價雇立自此之後邑民漕卒俱曰便當今若以負石價移屬該邑紙價負石之役責之於陸民則稅穀裝載亦不能如前便好將有無限生弊依前定式仍屬漕倉云矣負石之價用於紙地負石之役屬之邑民名實相違彼此無義民雖無言官豈不愧殘邑事勢非不可念而才經矯正旋許襲謬非所可論依定式仍屬漕倉之意分付何如傳曰允
정조 22년
刑曹啓目粘連廣州判官金啓濂果川縣監金鋼等矣殺獄正犯懸錄關係何如而始誤終正同出於一乎則當初不審之失不可全然無警竝推考罪各杖六十竝只收贖公罪施行何如判付啓依允爲旀金啓濂段功減一等金鋼段功議各減一等爲良如敎
정조 22년
掌令朴崙壽啓曰臣之庸愚譾劣本不合於淸朝言責之任而怵畏義分冒沒蹲仍惶隕恧蹙如不自容臣與新除授執義臣韓用鐸爲內外從揆以公格勢難周旋於僚席之間相避之法在下當遞請命遞斥臣職答曰依啓
정조 22년
行大司諫韓用龜應敎韓用鐸副應敎李翊模持平朴孝成校理韓致應嚴耆副校理沈奎魯朴吉源修撰洪樂游洪秀晩副修撰鄭東幹啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚獜之凶謀而窩窟則此賊也推戴逆襸謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又關幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也推其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊岡赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貪議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之臣魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬䂨不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後刀削五字凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧變手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心筆諸書者耶且況綱打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之刀削十四字姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典刀削十五行答曰不允刀削六字
정조 22년
行大司諫韓用龜持平朴孝成啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承伏又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦憲獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是聞闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日爛漫酬酢一室之尋常倡和推此可知恭賊正刑之後一二同情之類旣無冤問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牗下朝廷之刑政紊矣神人憤鬱深矣古今天下寧有是耶噫彼榮賊貪天爲已之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆哮公座略無顧忌刀削一行七字凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只錄其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古之所無之賊也身爲閫帥刀削六字已是劇逆之斷案而乙巳春諸賊指日擧兵之時自擬內應大將至非書給四柱先占身數其所爲計至凶極獰而況渠刀削六字逆復之愛姪也一門之內日夜綢繆兩賊之間出役紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖八字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贜畢露無餘推此一款卽是斷案而尤有國人之至今所腐心痛骨者壬寅邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭刀削七字與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何才到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛哉亂臣賊子從古何限而豈有若九宗之窮凶極惡至妖絶㦧者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彛之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而才得承款未及正法致使往牒所無之極逆大憝徑先致斃於獄中輿情憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 22년
持平朴孝成啓曰守令之職所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有柱法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不恩圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律今於疏決中杆城獄囚崔進吉發配之命竊有所覆難者蓋進吉之刀刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷答曰不允
정조 22년
行大司諫韓用龜啓曰罪人克觀以妖任之同氣凶謀逆節爛漫同參而嚴訊之下抵賴不服未免究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彛天輩出而亦一變怪也姜彛天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設荒怪之事煽動妖誕之說而敢於顯露之餘反爲拔定之計前後情狀節節校慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼畫宵焉綢繆而聽其指嗾其他至妖至邪之情殆有浮於彛天至於金𨃽本以憸邪之徒投入妖陰之藪招呼容接爛漫同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彛天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸梁心術之所陷溺始若誘人而餂貨轉至捏妖而煽訛一此不止實有方來難言之慮在聖人辭以止辭之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彛天黑山島定配罪人金復白慶源府定配罪人𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 22년
副修撰鄭東幹疏曰伏以臣眇末愚騃之蹤偏蒙我聖上陶甄生成之澤自從蔭途厚被聖恩濫竊科第薦荷隆渥乃於唱名之日追念先臣至有賜祭之命昵侍前席恩諭鄭重勉之以古人忠愛之道戒之以近世偸靡之習縷縷若慈父之詔迷子臣於是夙宵銘鏤罔敢墜失出身數載歷颺淸華未效絲毫之報恐負敎導之恩每一思惟感懼交切況於近年跡疏從班分甘冗散而惟我殿下收之於衆棄之中起之於久廢之餘四載之間館職庠銜入蒙恩批每當除旨之降母子相對頌祝恩造臣是何人蒙此異渥於聖明之朝也常思糜粉磨放仰酬萬一顧疎迃之性與人寡合臲卼之蹤爲世所擯又何敢瀆擾私情希望恩澤而竊有情理之萬分懇迫者曷不仰首鳴號於天地父母之前臣之老母今年七十有八矣素抱貞疾日事刀圭一年二年癃衰轉深元氣日下補滋之方不容少緩而臣旣不才儱侗計拙謀生菽水之供常患不給藥餌之節無以稱情每値朝晡之過時輒致氣息之凘綴情私到此寧不㦖迫臣每見皁隷傭丏之賤尙能負薪力耕以養其親而臣則名忝朝籍待罪近列乃使篤老之親不免飢寒之憂反顧慙恧秪自怵然累欷而已臣於年前特蒙西郡外補之恩獲遂半年便養之願錫類之化至今感頌其奈年光漸邁夕熙如飛老人筋力朝暮難恃若不及今亟圖一日之養則崦嵫之暉人子所惜短長之日昔賢先獲伏惟我聖上御極以來以孝爲理凡朝臣之爲親丏養者輒蒙準許臣何獨有懷莫伸自阻於一視之下乎玆敢冒死含涕仰暴於閔覆之下伏乞聖慈俯垂矜憐許畀臣一小邑獲遂反哺之願則生死隕結不知所報臣無任云云省疏具悉疏事下該曹稟處
정조 22년
戊午八月初一日卯時上御誠正閣禮房承旨入侍諸承旨持公事入侍時行都承旨李晩秀行左承旨姜彛正右承旨李肇源左副承旨蔡弘遠右副承旨兪漢寧同副承旨李祉永假注書洪奭周李弘謙記注官金景煥承膺祚檢校待敎李存秀以次進伏說上敎晩秀曰今秋謁陵以獻陵爲之事曾有下敎而今此陵行取稟單子只依循例爲之而不爲措辭提稟者何也委折問于該曹也命書傳敎曰社壇秋享南壇祭享三角木覓漢江龍山江楮子島節享及兼行報謝祭文廟釋采啓聖祠祭景慕宮秋享大祭俱在旬前祭物之精備易有所怠忽嚴飭太常各別着念上曰傳敎外該房以祭物各別精潔恪謹擧行之意招飭太常久任郞廳而此傳敎使之書揭壁上也又敎曰報謝祭獻官欲以祈雨祭祭官塡差而其時獻官誰某耶晩秀曰朴宗甲李益運沈晉賢魚用謙等矣上命書傳敎曰秋涼後更爲上來曾有宿諾何當上來此意下諭右諭善上敎肇源曰予在講學時適於九歲八月晦日始講魯論矣元子論語之講今若始於此歲此月此日則事亦似好右諭善必爲趁此時上來之意承旨亦以私書申托也上曰各房讀奏公事也肇源讀奏慶尙監司李義綱褒貶啓本命書判付訖肇源曰卽伏見慶尙監司李義綱今春夏等褒貶啓本則守令無一人居下殊無嚴明殿最之意推考警責何如上曰依爲之出擧條臺諫前望命書傳敎曰旣有政命今政差出仍命退諸臣以次退出
정조 22년
戊午八月初一日申時上御便殿都承旨入侍時行都承旨李晩秀假注書洪奭周記注官金景煥承膺祚以次進伏訖上曰今日日氣甚熱其於農事亦必有效矣晩秀曰晝曝夜涼日氣甚好而此時日候之尙如是蒸熱乃是料外矣晩秀曰元子宮繼講冊子何以爲定乎上曰予於九歲時八月晦日始講論語今亦欲以其日子始講矣右諭善之待秋上來已有宿諾今當敦勉俾趁開講時上來矣命書榻敎曰時囚罪人沈象奎放送仍命退承史以次退出
정조 22년
行都承旨李晩秀坐行左承旨姜彛正坐右承旨李肇源坐直左副承旨蔡弘遠坐右副承旨兪漢寧坐同副承旨李祉永坐直注書柳台佐在外一員未差假注書洪奭周仕李弘謙仕直事變假注書黃萬齡任
정조 22년
蔡弘遠啓曰御營廳將官來言今日本廳軍兵日次私習云矣敢啓傳曰後日次爲之
정조 22년
李晩秀啓曰臣晩秀以承文院提調本院揀擇坐起進去下直之意敢啓傳曰知道
정조 22년
蔡弘遠啓曰忠淸道句管堂上趙鎭寬依下敎來待矣傳曰入侍
정조 22년
兪漢寧啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 22년
傳于兪漢寧曰明日出宮問路以協陽門爲之
정조 22년
兪漢寧以吏曹言啓曰今此南壇祭祭官當爲磨鍊而無以推移分排閣臣承旨及時任玉堂通融塡差之意敢啓傳曰知道
정조 22년
李晩秀以禮曹言啓曰今年社稷祈穀大祭親祭肄儀在於正月初二日而春展謁日子相値自臣曹稟旨則批旨內廟社所重一也肄儀之初三日定行禮無不可依此爲之事分付此後如値廟謁日仍以爲例可也事命下矣今此社稷秋享大祭肆儀在於明日而秋展謁日子相値此與親祭肄儀有異今番則何以爲之乎敢稟傳曰領府事箚批有觀勢行禮之敎明日行禮則肄儀自當依初下敎定式擧行雖於攝行祭享用此定式遵行可也
정조 22년
吏曹啓目粘連觀此副修撰鄭東幹上疏則以爲臣之老母今年七十有八矣素抱貞疾日事刀圭癃衰轉深補滋之方不容少緩而臣旣計拙謀生菽水常患不給藥餌無以稱情許畀臣一小邑獲遂反哺之願亦爲白有臥乎所鄭東幹之家貧親老菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 22년
領府事洪樂性箚曰伏以太廟閟宮展謁隔日聖慕益篤伏切欽仰第伏念昨今日氣之蒸熱甚於三庚之歊赩此時玉體之觸冒勞動有欠保嗇之方況復釀雨旣久乍霔乍止轉益滂沱杳無霽意夜若不晴朝又霈然則陰濕之侵尤爲愼防廟中之霑服失儀亦不可不念臣職忝保護伏不勝區區悶慮之忱玆敢短箚仰陳伏乞亟寢明日動駕之命仍令該曹快竢涼生更卜吉日千萬顒祝之至云云答曰省箚具悉卿懇卿之箚請如是當觀今夜晴霽行禮矣仍傳曰此批答遣史官傳諭
정조 22년
傳于兪漠寧曰雨勢不止依領府事箚批行禮當退行以此分付
정조 22년
行大司諫韓用龜執義韓用鐸副應敎李翊模掌令鄭㝡成校理韓致應嚴耆副校理朴吉源沈奎魯修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削二行答曰不允刀削五字
정조 22년
行大司諫韓用龜執義韓用鐸掌令鄭㝡成啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥戮之典措辭見上請明謙以謙亟施孥戮逆復庶子好石亟施處絞之典薦棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
執義韓用鐸掌令鄭㝡成等啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答曰不允
정조 22년
行大司諫韓用龜啓曰請逆賊尙魯亟施孥戮之典措辭見上請濟州牧定配罪人姜彜天黑山島定配罪人金履白慶源府定配罪人金𨃽亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答曰不允
정조 22년
戊午八月初二日辰時上御誠正閣諸承旨持公事入侍時行都承旨李晩秀行左承旨姜彛正右承旨李肇源左副承旨蔡弘遠右副承旨兪漢寧同副承旨李祉永假注書洪奭周李弘謙記注官金景煥承膺祚檢校待敎李存秀以次進伏訖彛正讀奏京畿監司李在學啓本南陽府反庫事弘遠讀奏部將李潤俊病親呈辭事漢寧讀奏江原監司金履翼啓本罪人私奴再雲等杆城等官到配事上命分書判付訖命書榻敎曰忠淸道句管堂上來待上敎晩秀曰今番傳諭史官之回聞錦伯言則以爲請得六萬兩自其道貿穀從便區處云此事聞甚便宜矣依所請施行而以本道上納錢先爲劃貸俾爲及時措置之意政院書報於大臣可也晩秀承命退出上曰句管堂上如已入來使之入侍也奭周承命出傳與句營堂上趙鎭寬偕入進伏上敎鎭寬曰海西穀移轉事何以議定而其間與錦伯有所往復否聞史官之言則錦伯以六萬兩請貸將有措處之道云卿之所見果何如鎭寬曰見該道臣之私書則海西移穀事不但其穀品本自麁劣欠於救荒之資亦於遠途裝運之際糜費亦必不少故海穀則不願而以錢請得若得六萬兩則秋成後本道出浦之穀皆令貿取以除他道輸運之勞而卽其地措處之計矣上曰然則諸議果已停當否鎭寬曰依此施行爲計矣大抵泛舟之役出於不得已之擧而如有從他好道則何必議到於此而今此道臣之言旣不願彼而請此則雖某樣錢豈無變通許施之道乎上曰賑濟之政道臣便是主人主人之所不願何必强使之爲而此請則事亦便好卿須斯速施行以爲俾卽取辦之道而錢則無論戶庫勅需放債貿蔘等錢從當充其數先以本道上納之錢卽爲劃貸之意知委道臣可也然而六萬兩殆欠些少以此亦無不足之慮否鎭寬曰道臣以此六萬兩擬貿三萬石云而其意則蓋以要約言之者矣上曰旣以明年完報爲期則此數之外又有闊狹似無妨矣湖西旣不移穀則海西貿置之穀仍爲留置爲好耶鎭寬曰穀有儲積以備不時之用實是經遠之策旣貿之穀仍爲蓄積於其所似合事宜矣上曰然矣湖西事旣已議定而兩南事何以爲之耶北穀移屬嶺南亦爲擾民之端故不得不置之而於其自辦之際亦不無掣礙之端乎鎭寬曰聞湖南稍勝於他道云此一路可弛聖慮而但嶺南事終不能妥然矣上曰以道臣狀啓觀之則殆若無憂者然誠難究其故矣鎭寬曰本曹經費事雖今年放料等節尙患不贍來頭事可謂茫然向筵以摠營所管北漢穀限萬石推移之意略已提稟若得蒙兪庶助排比之道矣上曰本曹事勢予亦深軫而如北漢之穀豈可輕易遷動耶當初設置本意以十萬石爲限而僅以四萬石艱年儲置者今未久而因此一時經費之不足亦豈旋許其開路乎大抵惠均賑恤等各處穀雖有所管之各異而其實則皆是度支之物也各處財簿歸一於度支度支專管出納然後事面始正民弊可祛此雖姑難議到者而至於北漢留庫亦一卿曹之所儲也以此所有視同所無之物而勿爲擧論好矣本曹各軍門所貸米果幾何耶鎭寬曰萬石矣上曰其中不得不準償之外皆以價錢給之則好矣鎭寬曰停番軍事一欲仰稟而臣待罪地部不敢越俎而言而若以災年之政事關籌司者一陳所懷亦無不可故敢玆仰瀆矣禁御鄕軍停番一款不得不及今講定矣已有癸卯甲寅之例而此非但爲經用之取資當此歉歲三南鄕軍番上之弊亦不可不念限明秋停番實爲兩便之道矣上曰設使停番兩營鄕軍俱爲停番誠重難矣第以兩營上番當次何道何邑與限明秋停番錢穀數爻卿其筵退後卽爲抄錄以入也仍命退諸臣以次退出
정조 22년
行都承旨李晩秀坐行左承旨姜彛正坐右承旨李肇源坐左副承旨蔡弘遠坐直右副承旨兪漢寧坐直同副承旨李祉永坐注書柳台佐在外一員未差假注書洪奭周仕直李弘謙仕事變假注書黃萬齡仕
정조 22년
傳于李晩秀曰禮曹判書入侍
정조 22년
李晩秀以禮曹言啓曰今此廟宮秋展謁因日官之不善擇日莫重動駕値雨退期揆以事體極爲未安凡行禮擇日臨期下雨有霑服失儀之慮至於退行則當該諏吉官論勘事曾有定式矣今番擇日官池景喆放忽不謹之罪不可不嚴繩令似司照法重勘何如傳曰其所勸奬之方可謂至矣若能誠心諏吉則取以昨日之雨今日之陰擇入以致退期者日官所爲萬萬無狀況初一日則草記擇入三日之中稍勝初欲於初一日眞殿朔展拜後仍行展謁招問於渠敢以不合對之雖知渠言之不然名之以日官則不可不從其言莫重行禮因渠輩有此退行如許日官將焉用哉且況旬前連値齋日其爲悶鬱當如何當該日官爲先照律定配此後使之小心擧行以此分付該監該曹可也
정조 22년
蔡弘遠以兵曹言啓曰景福宮衛將朴恒淳除授在外過限未上來依法典改差何如傳曰允
정조 22년
副應敎李翊模持平朴孝成校理韓致應嚴耆副校理朴吉源沈奎魯正言申若樞修撰洪樂游洪秀晩副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物罪人德相亟施孥籍之典措辭見上請逆賊尙喆追施孥戮之典措辭見上刀削一行六字答三司曰不允刀削七字持平朴孝成正言申若樞啓曰請遲晩物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典形措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞薦棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平朴孝成啓曰請寢李汝節定配之命更令王府嚴覈承服施以當律措辭見上請崔進吉依律處斷措辭見上答府曰不允
정조 22년
正言申若樞啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金𨃽亟令王府拿來設鞫嚴問夬正典刑其餘從黨亦令嚴鞫處斷以折奸萌措辭見上答院曰不允
정조 22년
戊午八月初三日午時上御重熙堂右承旨入侍時右承旨李肇源假注書李弘謙記注官金景煥承膺祚以次進伏訖上曰南壇亞獻官以原任直閣李始源塡差而文廟祭官中老病人改差之意分付該曹也差祭另擇之意前已屢飭而擧行每又如此銓官事駭然矣判堂入來差祭事出傳也賤臣承命出傳命書榻敎曰忠勳府有司堂上李敬一減下仍命退承史以次退出
정조 22년
戊午八月初三日申時上御重熙堂禮曹判書入侍時行都承旨李晩秀假注書洪奭周記注官金景煥承膺祚禮曹判書沈煥之以次進伏訖煥之曰近日日侯甚熱聖體若何上曰再昨之熱近來初有矣上曰秋展謁擇日初六初九兩日爲好云就兩日中擇其尤吉者而該日官定配姑徐如能善擇則當分揀以此意分付也煥之曰景慕宮秋享大祭親臨省牲省器有臨時待下敎之命而秋展謁吉日當在於享事禮成之後不可不預爲稟定故敢此仰達矣上曰秋展謁之姑未爲之前月猶闕月覲之禮今享親省牲器勢將不得爲之以此知悉可也出擧條上曰祭報府使之斯速修入賤臣承命出飭仍命退諸臣以次退出
정조 22년
行都承旨李晩秀內閣直左承旨洪義浩坐右承旨李肇源坐直左副承旨李翼晉坐右副承旨兪漢寧坐直同副承旨李文會坐注書柳台佐在外一員未差假注書李弘謙仕李允謙仕直事變假注書黃萬齡仕
정조 22년
李晩秀啓曰行左承旨姜彛正同副承旨李祉永今日不爲仕進卽爲牌招何如傳曰許遞其代待下批牌招
정조 22년
傳于李肇源曰明日齋宿相植次對勢難爲之大臣備局有司堂上諸堂中稟事人來待
정조 22년
李晩秀啓曰右議政季秉模備局有司堂上李時秀趙鎭寬李書九稟事堂上鄭民始金文淳沈煥之依下敎來待矣傳曰入侍
정조 22년
傳于李晩秀曰明日出宮門路以萬安門爲之
정조 22년
以別雲劍望單子傳于李文會曰已受點人仍用
정조 22년
傳于李肇源曰前假注書李允謙仍察廳任
정조 22년
有政吏批判書金文淳進參判李敬一式假參議任希存牌不進右承旨李肇源進以李溏金祖淳爲承旨李運行爲掌令沈煥之爲觀象監提調金華鎭爲冬至兼謝恩使李海淸洪樂安爲兵曹佐郞柳鎭澤爲宗簿主簿
정조 22년
洪義浩以兵批言啓曰守門將李濟英遷轉代權作參上守門將李宗采陞實之意敢啓傳曰知道
정조 22년
兵批判書李時秀進參判柳誼入直參議未差參知李尙度病右副承旨兪漢寧進以金顯端爲景福將李溏爲全羅右水使守門將單李宗采陞實事承傳護軍姜彛正副護軍李祉永副司直朴崙壽李東煥玄重祚以上竝單付
정조 22년
以觀象監提調望筒傳于李晩秀曰前提調仍任
정조 22년
李肇源以吏批言啓曰新除授英陵參奉宋稚圭除拜後過限未肅拜繕工監假監役官閔耆顯除拜後過限未出仕竝依例改差何如傳曰允其代兩湖薦似人中今政擬入而昨年大政下敎之後今至幾朔而嶺南則尙無皁白舊伯身故雖無可論新伯又或遲滯難免其責以此各別嚴飭狀聞中故相鄭澈後孫生員桔年爲六十八故儒臣林瑋玄孫幼學炳遠年爲六十四故忠臣金千鎰奉祀孫幼學得麗年爲六十三此三人若待銓曹之循例調用不知何時入仕雖入仕已過七八十豈不無義之甚乎敎官監役中今日政特爲加設單付分付道臣使之上送後狀聞待其上來待闕陞付其中筋力之不可强者亦令道臣具由報來草記先正文正之孫與驪陽國舅之孫皆因病卽遞雖非薦擬與特陞之意此意本曹知悉可也
정조 22년
再政以朴孝德爲假監役兪漢敏爲英陵參奉童蒙敎官單鄭桔假監役二單林炳遠金得麗觀象監提調徐浩修仍任事承傳
정조 22년
傳于李晩秀曰未肅拜承旨許遞前望單子入之待下批牌招察任
정조 22년
傳于李肇源曰全羅右水使之代令該曹口傳差出
정조 22년
承旨前望單子入之申耆金勉柱落點
정조 22년
以左承旨申耆右承旨金勉柱牌不進推考傳旨傳于李晩秀曰與不爲仕進承旨許遞前望單子入之待下批牌招
정조 22년
承旨前望單子入之金啓洛洪義浩尹光顔落點
정조 22년
傳于李晩秀曰新除授承旨中尹光顔金啓洛差祭竝許遞前望單子入之待下批牌招察任
정조 22년
承旨前望單子入之李魯述鄭尙愚落點
정조 22년
李晩秀啓曰明日親傳香祝仍詣摛文院齋宿時承旨當爲備員而左承旨李魯述在外右副承旨鄭尙愚牌不進無以備員何以爲之敢稟傳曰在外及有實病人許遞明日各處奉審進去承旨不可以年老者爲之而前望中富於年者皆差祭餘皆已遞者深夜酬應苦矣一窠兵曹入直堂上除授一窠前望入之竝牌招齋沐兵曹堂上之代令該曹口傳以無故人差出待下批與行公諸堂牌招推移入直又或煩稟則坐直承旨當處分矣
정조 22년
吏曹口傳政事以李普天爲兵曹參議
정조 22년
兵曹口傳政事以黃仁煐爲全羅右水使
정조 22년
傳于李肇源曰卿宰侍從罷散人竝敍用與未付軍職人令該曹口傳付軍職
정조 22년
兵曹口傳政事大護軍徐邁修護軍申耆金勉柱副護軍金啓洛尹光顔蔡弘遠金祖淳宋民載沈鏗副司果李益恢鄭景祚閔致載尹寅基尹益烈吳泰彦以上竝單付僉知單李溏
정조 22년
宣傳官金憲柱書啓臣於本月初一日以內外南山摘奸事敬奉聖敎先往外山自靑鶴亭至往十里而其間山麓洞壑一一看審是白乎則風落自枯松外又多有蟲損者是白遣植松植橡處段年久植則自典牲署後麓至利泰村前麓而方至茂盛是白遣自漢江後麓至鷹峰以東四五崗補植處則近年所植者而或有着根處或有凋悴處而未及茁茂是白乎旀橡實所播處亦皆着根而長不盈尺是白遣風落自枯松段遍于崗谷或連根仆地或皮脫白立而其數夥然不可一一盡記是白乎旀內山段自終南主脈山腰以下沙汰之地間間補植處則穉松之移植橡實之所播亦皆根固枝茁而比諸外山播植則尤爲茁長是白遣風落自枯松段遍踏一山無處無之而蟲損之木亦多半靑半枯者是白乎矣不可勝數是白遣內外山崗脊段別無大段沙汰處而陳田植木之處亦無犯耕之跡是白遣樹木段山腰以上則雖爲茂密是白乎矣山腰以下則不無稀疎之歎是白乎旀內外山新舊斫痕段區別大中小根竝以開錄于左是白齊後外山一牌字內典牲署後麓六松二株舊斫根中松五株內舊斫根三株新斫根二株穉松三株舊斫根二牌字內雩祀壇後麓大松五株舊斫根中松六株舊斫根穉松四株內舊斫根二株新斫根二株三牌字內龍壇後麓六松二株舊斫根中松三株內舊斫根二株新斫根一株穉松三株舊斫根四牌字內讀書堂後麓大松五株內舊斫根三株新斫根二株中松十株內舊斫根六株新斫根四株穉松三株舊斫根內山一牌字內蠶頭下麓大松一株舊斫根中松二株舊斫根穉松二株舊斫根二牌字內南別營後麓中松一株舊斫根穉松二株舊斫根三牌字內光熙門後麓大松一株舊斫根中松四株舊斫根穉松三株內舊斫根一株新斫根二株傳曰新入者所當生怯各別摘奸而有此塞責當該宣傳官過齋後令兵判決棍故右相在時任時果有嚴飭之效近聞備郞摘奸到處爲弊甚至城內禁松摘奸亦然縱隷討索之端乃反入徹廟堂何乃任置此意言于廟堂
정조 22년
傳于李晩秀曰近來陵官之不勤於巡山初不禁飭偸斫今番鶯峰秋摘奸使之拔例限數日遍察則昌陵主峰與局內近處拱抱之木新斫痕損夥多而各陵初無巡山之守護軍云豈不痛駭乎一從書啓執頉當分等處分昌陵陵官等令該府拿問捧口招守僕及頭目等軍亦令畿伯各別嚴治狀聞明陵陵官則局內樹木之新斫雖數少而其爲不勤禁飭一也亦爲拿處翼陵弘陵順懷墓官員等更欲觀前頭爲先從重推考敬陵陵官則爲先推考待落木後又當別遣摘奸限數日限十餘日更爲周察以考勤慢以此嚴飭各陵園之局沙汰專由於爲掩摘奸時株根執頉一番下雨以致茅拔土脫此後摘奸時斫痕雖或寬恕掩痕另當加倍勘律令該曹枚擧此意嚴飭各處齋部俾遵先甲之諭
정조 22년
吏曹啓目權知校書館副正字弼聖賚口傳施行何如啓旣非秩卑之人云而問於分館博士只云姓字之稀僻不爲圈點爲對寧有如許圈體乎分館一依同道同榜人例施行啓目添書改付標爲旀上博士問其名校書分館降定爲良如敎
정조 22년
李文會以禁衛營言啓曰本營騎士別將洪仁默身病甚重勢難察任改差何如傳曰允
정조 22년
執義韓用鐸副應敎李翊模獻納任長源校理韓致應嚴耆副校理朴吉源沈奎魯修撰洪秀晩洪樂游副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上刀削一行七字答三司曰不允六字刀削
정조 22년
執義韓用鐸獻納任長源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪漸之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮之典逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥戮之典措辭見上答兩司曰不允
정조 22년
執義韓用鐸啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
獻納任長源啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶原府定配罪人金𨃽亟令王府拿來設鞫嚴問快正典刑其餘從黨亦令嚴鞫處斷以折奸萌措辭見上答院曰不允